Uredba Komisije (EGS) št. 2265/91

z dne 26. julija 1991

o spremembi Uredbe (EGS) št. 890/78 o podrobnih pravilih za certificiranje hmelja

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti;

ob upoštevanju Uredbe Sveta (EGS) št. 1696/71 z dne 26. julija 1971 o skupni ureditvi trga za hmelj [1], kakor je bila nazadnje spremenjena z Uredbo (EGS) št. 3577/90 [2], in zlasti členov 2(5) in 18 Uredbe;

ker je Uredba Sveta (EGS) št. 1784/77 [3], kakor je bila nazadnje spremenjena z Uredbo (EGS) št. 1065/91 [4], določila splošna pravila za certificiranje hmelja;

ker se je predelava hmelja in hmeljevih proizvodov znatno povečala, odkar je začela veljati Uredba Komisije (EGS) št. 890/78 [5], kakor je bila nazadnje spremenjena z Uredbo (EGS) št. 921/89 [6];

ker je praksa pokazala, da zagotavljanje pravilne izvedbe certificiranja hmeljevih proizvodov povzroča nekatere težave;

ker se zaradi stalnega tehničnega razvoja zdi primerno bolj natančno opredeliti pogoje in značaj zaprtega delovnega procesa, da bi se izognili različnim razlagam;

ker se, nadalje, zdi ustrezno natančneje opredeliti uradne preglede, ki se uporabljajo za predelavo hmelja in hmeljevih proizvodov, za zagotovitev, da države članice Skupnosti učinkoviteje in enotneje opravljajo postopek certificiranja in nadzorovanja ustreznih uredb;

ker se zdi ustrezno poskrbeti za sankcije v primerih resnih kršitev določb, ki se nanašajo na certificiranje;

ker so ukrepi, predvideni s to uredbo, v skladu z mnenjem Upravljalnega odbora za hmelj.

SPREJELA NASLEDNJO UREDBO:

Člen 1

Uredba (EGS) št. 890/78 se spremeni:

1. Člen 1 (g) se nadomesti z naslednjim:

"(g) "zaprt delovni proces" pomeni proces za pripravo ali predelavo hmelja, ki se opravi pod uradnim nadzorom in na tak način, da med postopkom ni mogoče dodati ali odstraniti hmelja ali predelanih proizvodov. Zaprt delovni proces se začne z odpiranjem zaplombiranega tovorka, ki vsebuje hmelj ali hmeljev proizvod za pripravo ali predelavo, ter se konča s plombiranjem tovorka, ki vsebuje pripravljeni hmelj ali hmeljev proizvod."

2. Členu 8 se dodata naslednja odstavka 5 in 6:

"5. Z izjemo snovi, določenih v Prilogi V k tej uredbi, lahko samo certificirani hmelj in hmeljni proizvodi vstopijo v zaprt delovni proces. Vstopijo lahko samo v stanju, v kakršnem so bili certificirani.

6. Če je v primeru proizvodnje ekstraktov, izdelanih z uporabo predelave z ogljikovim dioksidom v zaprtem delovnem procesu, treba proizvodnjo prekiniti zaradi tehničnih zahtev, predstavniki uradnih organov ali oddelkov, pooblaščenih za opravljanje certificiranja v pomenu člena 1(6) Uredbe (EGS) št. 1784/77, zaplombirajo paket, ki vsebuje vmesni proizvod na točki prekinitve. Plombo je mogoče odstraniti samo pod nadzorom omenjenih uradnikov na točki, kjer se predelava nadaljuje."

3. Doda se naslednji člen 8a:

"1. V primeru proizvodnje hmeljnih proizvodov so uradniki, omenjeni v členu 8(6), prisotni vedno, kadar se opravlja predelava. Na vsaki stopnji nadzorujejo predelavo, t. j. od odprtja zapečatenega tovorka, ki vsebuje hmelj ali hmeljne proizvode za predelavo, vse do konca pakiranja, plombiranja in označevanja hmeljnega proizvoda. Dovoljena je začasna odsotnost v kolikor je mogoče s tehničnimi sredstvi zagotoviti, da se spoštujejo določbe te uredbe.

2. Pred prehodom na drugo partijo v sistemu predelave zastopniki, navedeni v členu 8(6), z inšpekcijskim pregledom zagotovijo, da je proizvodni sistem prazen, vsaj v obsegu, potrebnem za zagotovitev, da ni mogoče mešati elementov dveh različnih partij. Če hmelj, hmeljni proizvodi, izrabljeni hmelj ali nek drug proizvod, ki izhaja iz hmelja, ostaja v delih predelovalnega sistema, kot je posoda za mešanje ali polnjenje pločevink, medtem ko se obdeluje hmelj druge partije, je treba te dele izključiti iz predelovalnega sistema z ustreznimi tehničnimi sredstvi in pod uradnim nadzorom. Ponovno jih je mogoče priključiti na sistem predelave samo pod uradnim nadzorom. Fizična povezava med predelovalno linijo za koncentrirani hmelj v prahu in linijo za nekoncentrirani hmelj v prahu ni dovoljena, ko katerakoli od njiju deluje.

3. Upravljavci obratov za predelavo hmelja predstavnikom, navedenim v členu 8(6), prav tako pa predstavnikom uradnih državnih organov, odgovornih za izpolnjevanje sistema certificiranja v pomenu člena 1(6) Uredbe (EGS) št. 1784/77, zagotovijo vse informacije, povezane s tehnično ureditvijo predelovalnega obrata.

4. Upravljavci obratov za predelavo hmelja vodijo natančna poročila v zvezi s količinami predelanega hmelja. Za vsako partijo hmelja za predelavo se sestavijo poročila, ki vsebujejo podrobnosti o masah vhodnega proizvoda in predelanega proizvoda, pa tudi odpadka, vključno z izrabljenim hmeljem, zavrnjenim materialom, ki ni hmelj, in tudi predvideno izgubo vlage. Kar zadeva vhodni proizvod, morajo poročila nadalje vsebovati številko, kot je navedeno v členu 5(1)(b) Uredbe (EGS) št. 1784/77, za vse pošiljke hmelja, in sorto hmelja. Če se uporablja več kot ena sorta v isti partiji, je treba v poročilih navesti ustrezne deleže njihove mase. Kar zadeva predelani proizvod, se mora v poročilih prav tako pojaviti sorta, ali, če je predelani proizvod mešanica, sestava po sortah. Vse mase je treba zaokrožiti na najbližji kilogram.

5. Poročila v zvezi s količinami se izdelajo pod nadzorom predstavnikov, navedenih v členu 8(6), ki jih tudi podpišejo, kakor hitro se zaključi predelava partije. Upravljavec predelovalnega obrata jih hrani vsaj tri leta.

6. Predstavniki uradnih organov, odgovornih za zagotavljanje izpolnjevanja sistemov certificiranja, redno in brez predhodnega obvestila opravljajo vzorčne preglede v prostorih obrata za predelavo hmelja. Ti pregledi obsegajo proučitev: dela predstavnikov, navedenih v členu 8(6); nespornosti certificiranih proizvodov, certifikatov, ki spremljajo hmelj, pa tudi zapisanih težah vnosa, kot so omenjene v odstavku 4 zgoraj. Število pregledov, ki jih je treba opraviti med letom, ne sme biti manjše od pet na obrat za predelavo hmelja.

7. Države članice Komisiji vsako leto pred 30. junijem poročajo o pogostosti, vrsti in rezultatu nadzornih ukrepov v zvezi s certificiranjem, ki so se izvajali v letu pred tem datumom.

8. Če se ugotovi, da so bile pri pripravi hmelja uporabljene sestavine, ki niso dovoljene, ali da se uporabljene sestavine ne ujemajo z informacijami v certifikatu, kot je navedeno v členu 5 Uredbe (EGS) št. 1784/77, in če je to pripisati namernemu dejanju ali resni napaki upravljavca ali njegovih zaposlenih, ustrezna država članica za ta predelovalni obrat prekliče odobritev, ki mu je bila izdana kot centru za certificiranje. Odobritve ni mogoče obnoviti vsaj 12 mesecev po umiku. Na zahtevo upravljavca se odobritev obnovi po dveh letih, ali v resnih primerih, najprej po treh letih od datuma preklica."

4. Priloga k tej uredbi se doda po Prilogi IV.

Člen 2

Ta uredba začne veljati 1. septembra 1991.

Ta uredba je v celoti zavezujoča in se uporablja v vseh državah članicah.

V Bruslju, 26. julija 1991

Za Komisijo

Ray Mac Sharry

Član Komisije

[1] UL L 175, 4.8.1971, str. 1.

[2] UL L 353, 17.12.1990, str. 23.

[3] UL L 200, 8.8.1977, str. 1.

[4] UL L 149, 14.6.1991, str. 14.

[5] UL L 117, 29.4.1978, str. 43.

[6] UL L 97, 11.4.1989, str. 40.

--------------------------------------------------

PRILOGA

PRILOGA V

Spojine, dovoljene a standardizacijo hmeljnih ekstraktov:

1. glukozni sirupi;

2. vroči vodni ekstrakt pripravljen iz hmelja.

--------------------------------------------------